የአፍሪካ ህብረት የሁለት ኮሚሽን ኮሚሽነሮች ምርጫ ዛሬ ይካሄዳል
ኢትዮጵያዊው አቶ ንዋይ ገብረኣብ የመገኙበት የአፍሪካ ህብረት የሁለት ኮሚሽን ኮሚሽነሮች ምርጫ  ይካሄዳል ፡፡29ኛው የህብረቱ የመሪዎች ጉባኤ ልታስተናግድ የነበረችው ታንዛኒያ በተለያዩ ምክንያቶች ጉባኤውን እንደማታስተናግድ ማሳወቋን ተከትሎ ጉባኤው በአዲስ አበባ እንዲካሄድ ተወስኗል ።በዚህም በህብረቱ የኢኮኖሚክ ጉዳዮች ኮሚሽነርነት ቦታ ላይ ያሲን ኤልሚ ቦህ ከጅቡቲ፣ ንዋየ  ገብረአብ ከኢትዮጵያ፣ ቪክቶር ሃሪሰን ከማዳጋስር እና ማርቴ ቻንታል ምባጆን ከካሜሩን በዕጩነት ቀርበዋል።በሰው ኃብት፣ ሳይንስና ቴክኖሎጂ ኮሚሽነርነት ቦታ ላይ ካሜሮናዊቷ ሳራህ አያንግ አግቦር እና ኡጋንዳዊው ዶክተር ጆን ፓትሪክ ካባዮ በዕጩነት ቀርበዋል።ኢትዮጵያ በታሪኳ በህብረቱ የተለያዩ የኮሚሽነርነት ቦታዎች ላይ ለመጀመሪያ ጊዜ በ2004 ዓ.ም አምባሳደር ቆንጂት ስነ-ጊዮርጊስን ለሰላምና ደህንነት ኮሚሽነርነት በዕጩነት አቅርባ የነበረ ቢሆንም በአልጀሪያዊው እስማኤል ቸርጊ መሸነፋቸው ይታወቃል።በዘንድሮው ምርጫ ደግሞ በኢኮኖሚ ጉዳዮች ኮሚሽነርነት ቦታ ላይ አቶ ንዋየ-ክርስቶስ ገብረአብን ኢትዮጵያ በዕጩነት ማቅረቧንና ለአሸናፊነት እንደሚሰሩ የውጭ ጉዳይ ሚኒስቴር ቃል አቀባይ አቶ መለስ ዓለም ለኢትዮጵያ ዜና አገልግሎት ተናግረዋል።ጥር 2009 ዓም በአዲስ አበባ በተካሄደው 28ኛው የአፍሪካ ህብረት የመሪዎች ጉባኤ የቻዱ ሙሳ ፋቂ መህመት የህብረቱ ኮሚሽን ሊቀ-መንበር፣ ጋናዊው ኩሲ ኳርተይ ደግሞ ምክትል በመሆን ተመርጠዋል።አልጀሪያዊው እስማኤል ቸርጊ በሰላምና ደህንነት ኮሚሽነር ምርጫ የቀድሞ ቦታቸውን ሲያስቀጥሉ ቡርኪናፋሷዊቷ ሚናታ ሴሱማ በፖለቲካ ጉዳዮች፣ ዛምቢያዊው አልበርት ምቼንጋ በንግድና ኢንዱስትሪ፣ ግብጻዊቷ ማኒ አቡ ዘይድ የኃይልና መሰረተ ልማት ኮሚሽነር አሸናፊዎች ናቸው።ሱዳናዊቷ ሚስ አሚራ መሐመድ የማህበራዊ ጉዳዮች እንዲሁም አንጎላዊቷ ሚስ ኦሪያ ኔል ጆፍ የእርሻና ገጠር ኢኮኖሚ ኮሚሽነር በመሆን መመረጣቸው የሚታወስ ነው። ባለፈው ጥር 2009 ዓም በአዲስ አበባ በተካሄደው 28ኛው የአፍሪካ ህብረት የመሪዎች ጉባኤ የህብረቱ ኮሚሽን ኮሚሽነር፣ ምክትል ኮሚሽነር እና የስምንት ኮሚሽነሮች ምርጫ መካሄዱ ይታወሳል።ከዚህ ውስጥ የህብረቱ የኢኮኖሚ ጉዳዮች ኮሚሽነር እና የሰው ኃብት፣ ሳይንስና ቴክኖሎጂ ኮሚሽነር ምርጫ ዕጩዎች የሚጠበቀውን ድምጽ ባለማግኘታቸው ዳግም ምርጫ ታንዛኒያ መዲና ዳሬሰላም ሊደረግ ታስቦ በነበረው 29ኛው የመሪዎች ጉባኤ እንዲካሄድ ተወስኖ ነበር-(ኢዜአ) ።